Tre personer blev anholdt på en rasteplads i Ejer Bavnehøj i Jylland, og tre personer blev anholdt i Sverige, da politiet den 9. november simultant slog til i en mørklagt sag om grov international kriminalitet.

To af de svenske anholdte blev i sidste uge udleveret til Danmark, hvor de i al hemmelighed blev varetægtsfængslet i sagen.

Dansk politi har undervejs været stille om, hvad sagen handler om, men nu viser det sig, at sagen handler om våben.

Retsdokumenter fra Sverige, som DR Nyheder har fået aktindsigt i, viser, at sagen handler om våbenkriminalitet under særligt skærpende omstændigheder.

Der er dog ikke flere oplysninger om sagen, da den også hos de svenske domstole har været hemmeligstemplet.

Læs også : Hemmelig aktion: Tre personer anholdt på rasteplads ved Ejer Bavnehøj

Serbisk mand anholdt

Allerede dagen inden anholdelserne i Sverige gik dansk politi i retten og fik udstedt en nordisk arrestordre på de to mænd, der nu er blevet udleveret i sagen.

Den ene er en 34-årig serbisk statsborger, der bor i den svenske by Göteborg, og den anden er en 33-årig svensk statsborger med adresse i Jönköping.

Den 34-årige serber forklarede til retten i Sverige, at han havde boet i Sverige i 12 år, hvor han har fast arbejde og bopæl. Samtidig har han en højgravid kone i landet.

Den serbiske mand nægter sig skyldig i sagen, ligesom han heller ikke ville udleveres til Danmark.

Det besluttede en dommer dog, at han skulle, fordi der er risiko for, at han ellers vil kunne forsøge for eksempel at bortskaffe beviser i sagen.

Den 33-årige svenske mand lod sig frivilligt udlevere. Også han nægter sig skyldig.

Det fremgår af svenske registre, at han har haft flere virksomheder i Sverige, og at han ikke tidligere er kendt af politiet.

Den 34-årige er kun kendt for mindre færdselsforseelser.